LEO ปลื้ม! เข้าทำเนียบหุ้น ESG100 ปี 65
LEO แย้ม “ไทยพัฒน์” ประกาศบริษัทติดอันดับ ESG100 ประจำปี 65 สะท้อนความโดดเด่นด้าน ESG ในกลุ่มบริการ
LEO แย้ม “ไทยพัฒน์” ประกาศบริษัทติดอันดับ ESG100 ประจำปี 65 สะท้อนความโดดเด่นด้าน ESG ในกลุ่มบริการ
26 ก.ค. 2565

นายเกตติวิทย์ สิทธิสุนทรวงศ์ ประธานเจ้าหน้าที่บริหาร บริษัท ลีโอ โกลบอล โลจิสติกส์ จำกัด (มหาชน) หรือ LEO เปิดเผยว่า สถาบันไทยพัฒน์ประกาศให้ LEO ติดอันดับ ESG100 ประจำปี 2565 ด้วยการคัดเลือกจาก 851 หลักทรัพย์จดทะเบียน ให้เป็นบริษัทที่มีการดำเนินงานโดดเด่นด้านสิ่งแวดล้อม สังคม และ ธรรมาภิบาล (ESG) ในกลุ่มบริการ ในรอบการประเมินปี 2565
“การที่บริษัทฯ ได้รับคัดเลือกให้เข้าอยู่ในทำเนียบ ESG100 ในปีนี้ เป็นผลมาจากความมุ่งมั่นของบริษัทฯ ในการรักษามาตรฐานคุณภาพการให้บริการในระดับสากล และการนำแนวคิด Open for Continuous Learning and Improvement มาเป็นค่านิยมหลักขององค์กร เพื่อใช้ต่อยอดบริการของบริษัทฯ ให้มีประสิทธิภาพสูง และยังเป็นผลจากความมุ่งมั่นของฝ่ายบริหารและทีมงานทุกคนที่ผลักดันให้องค์กรเติบโตอย่างต่อเนื่องและยั่งยืน ด้วยการยึดถือและดำเนินธุรกิจตามหลักธรรมาภิบาล มีการกำกับดูแลกิจการที่ดี ให้ความสำคัญกับผู้มีส่วนได้ส่วนเสีย ต่อต้านการทุจริตคอร์รัปชันและมีความรับผิดชอบต่อสังคม โดยทางบริษัทฯ มีโครงการเพื่อสังคมและสิ่งแวดล้อมอย่างต่อเนื่องมาเป็นเวลามากกว่า 15 ปี” นายเกตติวิทย์ กล่าว
ทั้งนี้ การจัดอันดับของสถาบันไทยพัฒน์ พิจารณาข้อมูลจากการดำเนินงานด้านสิ่งแวดล้อม สังคม และธรรมาภิบาล (ESG) และผลประกอบการของบริษัทควบคู่ไปพร้อมกัน
สำหรับสถาบันไทยพัฒน์ เป็นผู้ริเริ่มพัฒนาข้อมูลด้านความยั่งยืนของธุรกิจ ได้เปิดเผยรายชื่อหลักทรัพย์จดทะเบียนที่มีการดำเนินงานโดดเด่นด้าน ESG จำนวน 100 บริษัท หรือที่เรียกว่ากลุ่มหลักทรัพย์ ESG100 เป็นครั้งแรกในปี 2558 และได้มีการเก็บรวบรวมข้อมูลด้านความยั่งยืนของบริษัทจดทะเบียนและดำเนินการต่อเนื่องมาเป็นปีที่แปดในปีนี้
ขณะที่ การจัดอันดับบริษัทจดทะเบียนด้านการพัฒนาความยั่งยืนของธุรกิจนี้ ถือเป็นแหล่งข้อมูลด้านความยั่งยืนของบริษัทจดทะเบียน เพื่อรองรับความต้องการของผู้ลงทุนที่ให้น้ำหนักการลงทุนในบริษัทที่มีความรับผิดชอบต่อสังคมและสิ่งแวดล้อมเป็นสำคัญ และเป็นทางเลือกให้ผู้ลงทุนที่ต้องการลงทุนในหลักทรัพย์จดทะเบียนที่มีคุณภาพและได้รับผลตอบแทนที่มิได้ด้อยไปกว่าการลงทุนในแบบทั่วไป